**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Правни основ за доношење Закона о изменама и допунама Закона о основном образовању и васпитању садржан је у одредби члана 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

Предлог Закона о изменама и допунама Закона о основном образовању и васпитању (у даљем тексту: Предлог закона), који је припремило Министарство просвете, предвиђа унапређивање примене појединих законских решења у циљу обезбеђивања и унапређивања квалитета, доступности и праведности основног образовања и васпитања.

Законом извршено је терминолошко усклађивање са Законом о основама система образовања и васпитања и допуна Закона о основном образовању и васпитању одредбама које се односе на институте који су прописани Законом о основама система образовања и васпитања. Основни текст Закона о основном образовању и васпитању („Службени гласник PC”, бр. 55/13, 101/17, 27/18 - др. закон, 10/19, 129/21 и 129/21 - др. закон) донет 2013. године, затим мењан и допуњаван 2017, 2019. и 2021. године, а основни текст Закона о основама система образовања и васпитања донет је 2017. године, а мењан и допуњаван 2020. и 2021. године, те се указала потреба за уподобљавањем текстова оба закона. Усклађивање је извршено и због тога што је припремљен Предлог закона о изменама и допунама Закона о основама система образовања и васпитања и паралелно са тим одговарајуће измене и допуне Закона о основном образовању и васпитању, као посебног закона којим се уређује област основног образовања и васпитања, на основу и у складу са Законом о основама система образовања и васпитања.

Овим изменама требало би да буду обухваћене одредбе које се односе на школски програм, организацију образовно-васпитног рада, наставу, распоред и трајање часа, општи успех ученика и оцењивање владања ученика.

Предложене измене и допуне Закона, најпре треба да доведу и до ефикаснијих решења која се односе на смањивање, односно престанак насиља у установама образовања и васпитања, те су у вези са тим, између осталог, прецизиране одредбе које се односе на владање ученика и оцену из владања. У вези са изнетим, такође су измењене и одредбе које се односе на бројчану оцену из владања.

Све наведене проблеме, ситуације и усклађивања не би било могуће решити без доношења измена и допуна Закона, имајући у виду да ову материју није могуће уредити подзаконским актом, што је уједно и разлог који доношење закона чини јединим начином за решавање проблема.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона извршена је допуна члана 27. којим се прописују елементи школског програма, у циљу усклађивања са Законом о основама система образовања и васпитања, као и чињеницом да је присутнији све већи број ученика страног држављанства који не познају српски језик. У оквиру школског програма, за децу и ученике који не познају српски језик, школа може да реализује и програм српског језика као страног. Програм српског језика као страног остварује се у складу са Правилником о програму наставе и учења за предмет Српски језик као страни.

Чланом 2. Предлога закона извршена је допуна члана31. Закона којим је прописана могућност организације образовно-васпитног рада у комбинованом одељењу за ученике од петог до осмог разреда, када је то у најбољем интересу ученика, у сагласности са надлежном школском управом. Организација наставе у комбинованим одељењима условљена је остваривањем права на образовање, демографским, економским, социјално-културним и педагошким разлозима у срединама где се број ученика смањује. Овакав начин организовања образовно – васпитног рада  за ученике  другог циклуса  основне школе, у сагласности са школском управом, даје могућност да у зависности  од специфичности школе у погледу специфичности подручја, удаљености и саобраћајне повезаности са другим насељеним местима као и  ресурсима школе и у најбољем интересу ученика, омогући повећање ефикасности  образовања и васпитања.

Чланом 3. Предлога закона извршена је допуна члана 32. Закона којим се прописује настава и облици остваривања образовно-васпитног рада у делу који се односи на организацију додатне наставе и за ученике трећег разреда. Измена омогућава уважавање потреба и интересовања све већег броја ученика трећег разреда за учешће у разноврсним такмичењима и смотрама, као и остваривање једног од посебних циљева прописаних Стратегијом развоја образовања и васпитања у Републици Србији до 2030. године („Службени гласник PC”, број 63/21), усмереног на идентификацију, праћење и подстицање ученика са изузетним, односно посебним способностима.

Чланом 4. Предлога закона извршена је допуна члана 59а Закона којим се прописује распоред и трајање часау делу који се односи на утврђивање распореда часова који осим распореда обавезних предмета, изборних програма и активности, укључује и часове додатне и допунске наставе и час одељењског стрешине, у циљу усклађивања са чланом 32. овог закона и правилником који прописују план наставе и учења. Осим тога, ближе је уређено утврђивање распореда часова, тако да школа која организује редовну полудневну наставу у две смене стара се да сви часови буду утврђени распоредом часова у оквиру смене коју ученици похађају, у циљу оптималног и ефикасног организовања и коришћења времена који ученик проводи у школи.

Чланом 5. Предлога закона извршена је измена члана 62. Закона којим се прописује општи успех ученика. Измене се односе на утврђивање бројчане оцене из владања и у другом разреду, тако да се бројчана оцена из владања узима у обзир приликом утврђивања општег успеха на крају првог и другог полугодишта почев од другог разреда, а у циљу развијања правилног односа према обавезама и правилима понашања у школи. Чланом је извршена и допуна којом се прецизира процедура утврђивања општег успеха ученика упућених на разредни, односно поправни испит. Општи успех ученика упућених на разредни, односно поправни испит утврђује се након обављеног разредног, односно поправног испита, а најкасније до 31. августа текуће школске године.

Чланом 6. Предлога закона извршена је измена члана 63. Закона који се односи на оцењивање владања ученика од другог до осмог разреда. Сагласно изменама прописаним чланом 5. Предлога закона, предложене измене се односе на утврђивање бројчане оцене из владања ученика од другог до осмог разреда и у току и на крају полугодишта, а у циљу сагладевања развијања правилног односа према обавезама и правилима понашања у школи.

Чланом 7. Предлога закона извршена је измена члана 104. Закона, тако што је после става 1. додат нови став 2. којим је прописано да ће се одредбе из члана 31. овог закона примењивати се сукцесивно почев од школске 2024/2025. године приликом формирања одељења првог разреда, с обзиром да школска година у Републици Србији почиње 1. септембра.

Чланом 8. Предлога закона брише се члан 104а Закона, будући да се не примењује већ дужи временски период.

Чланом 9. Предлога закона брише се члан 105. став 1. Закона, будући да је члан 33. на који се овај став односи брисан у претходним изменама Закона

Члан 10. Предлога закона прописано је да овај Закон ступа на снагу наредног дана од дана објављивања.

**IV. РАЗЛОЗИ ЗБОГ КОЈИХ СЕ ПРЕДЛАЖЕ ДА ЗАКОН СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА**

С обзиром на то да се упис ученика обавља закључно са 31. августом, те је потребно доношење наведеног Закона и његово ступање на снагу наредног дана од дана објављивања, из разлога хитности, имајући у виду одредбу члана 196. став 4. Устава Републике Србије („Службени гласник РС”, бр. 98/06 и 115/21 – амандмани), којим је прописано да закони и други општи акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози, утврђени приликом њиховог доношења.

**V. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона нису потребна средства у буџету Републике Србије.